**ПРЕМИЕРА НА ЮРИДИЧЕСКА КНИГА**

На 14 май 2016 г. в зала „Компас“ на ПУ „Паисий Хилендарски“ се състоя представяне на книгата на д-р Димитър Топузов *„Нищожност на брачния договор“*. Събитието бе уважено както от представители на юридическата общност в Пловдив- съдии, преподаватели от Юридическия факултет на ПУ, адвокати, юрисконсулти, така и от студенти.

Приветствие към автора отправи заместник-деканът на ЮФ доц. д-р Теодора Филипова, която изрази удовлетворение от високия професионализъм и отдадеността на д-р Топузов към преподавателската работа. Изтъкна още, че подобен забележителен научен труд е безспорно признание за Юридическия факултет на ПУ „Паисий Хилендарски“, доколкото негови възпитаници, сред които е и авторът, успешно защитават докторски дисертации и стават част от преподавателския състав на факултета.

Книгата *„Нищожност на брачния договор“* бе представена от двама от редакторите в професионалния правен сайт *„Предизвикай правото“*- д-р Стоян Ставру и д-р Васил Петров. Д-р Ставру акцентира, че книгата представлява първото цялостно изследване в българската правна доктрина, посветено на нищожността на брачния договор. Подчерта още, че спецификата на избраната тема позволява трудът на д-р Топузов да бъде четен и като синтезиран и ясно структуриран учебник за правните основания за нищожността, като най-тежката гражданскоправна санкция. Едновременно с това, изцяло в духа на поредицата *„Предизвикай правото“*, авторът развива и аргументира оригинални тези, пречупени през призмата на особеностите на брачния договор като институт на семейното право. Стоян Ставру оцени особено високо и частта от изследването, посветена на симулацията при брачния договор.

Сред безспорните достойнства и приносни моменти в книгата *„Нищожност на брачния договор“* д-р Васил Петров открои: практическата насоченост на изследването, умело онагледена от д-р Топузов чрез богат набор от примерни житейски ситуации; логичното и аргументирано отстояване на поддържаните тези; последователно застъпеното от автора разбиране, според което всички основания за нищожност по гражданското право са съответно приложими и при преценката за действителността на брачния договор и не на последно място - формулираните предложения ***de lege ferenda***, даващи добра основа за бъдещо усъвършенства на нормативната уредба.

В хода на последвалата дискусия бяха разисквани различни хипотези на нищожност на брачния договор и последиците от нея- от включването на клаузи в брачния договор, с които се поема задължение от единия съпруг да престира труд; през забраната чрез брачния договор да се правят завещателни разпореждания; до възможните разрешения в случаите, когато престираното в изпълнение на нищожен брачен договор е от такова естество, че не подлежи на връщане.

Оживен дебат сред аудиторията предизвика темата за комерсиализирането на задължението за осигуряване благополучието на семейството. Мненията в зала „Компас“ се поляризираха- част от гостите на събитието застанаха на позиция, че клаузи в брачния договор, по силата на които единият съпруг се задължава да поддържа определен стандарт на семейството са в разрез с целите и естеството на брачния съюз. Застъпено бе и обратното виждане, според което моралът е динамична категория, която не е застинала във времето, а е израз на актуалните нагласи в обществото.

Тезата на д-р Топузов, отразена в книгата и споделена при нейното представяне, е, че комерсиализирането на брачния договор и превръщането на брака в придобивно основание е обществено неприемливо. Оттам и уговорки в брачния договор, по силата на които единият съпруг се е задължил да осигури луксозно жилище или личен автомобил и шофьор на другия съпруг са нищожни поради противоречие с добрите нрави.

В края на събитието д-р Топузов изрази специалната си благодарност към доц. д-р Велина Тодорова, чието задълбочено и аналитично научно ръководство е благоприятствало за написване на дисертационния му труд, на който е стъпила книгата *„Нищожност на брачния договор“*.